Heger, Eduard, predseda vlády SR, poverený vedením Ministerstva školstva, vedy, výskumu a športu SR (2022-09-28):
Vážený pán predseda Národnej rady, vážené panie poslankyne, vážení páni poslanci, a dovolím si pri takejto netradičnej situácii, veľmi špecifickej, osloviť aj navrhovateľov, vážení priatelia zo strany SaS, dovoľte mi, aby som predniesol stanovisko vlády k návrhu skupiny poslancov Národnej rady Slovenskej republiky na vyslovenie nedôvery podpredsedovi vlády a ministrovi financií Slovenskej republiky Igorovi Matovičovi. Dámy a páni, návrh skupiny poslancov Národnej rady Slovenskej republiky na vyslovenie nedôvery podpredsedovi vlády a ministrovi financií Slovenskej republiky vláda vníma, a nijako vás neprekvapím, pretože to hovorím už dlho, ako neopodstatnený. Slovensko sa nachádza dnes naozaj v najväčšej energetickej kríze od druhej svetovej vojny. Občania čelia mimoriadne vysokej inflácii, ktorá bude budúci rok v značnej miere poháňaná práve rastom cien energií, pretože tento rok, ako dobre vieme, ceny sú zastropované, a preto sú domácnosti tento rok ešte chránené. Ale však, avšak sú vystavené už inflácii nie z dôvodu energií, ktoré by pociťovali pri elektrickej energii alebo teple, alebo plyne, ale preto, že tieto energie sa prenášajú do iných komodít, ktoré, alebo iných surovín, potravín a tak ďalej, ktoré nakupujú. Je nevyhnutné, aby vláda Slovenskej republiky aj Národná rada venovala všetku svoju pozornosť a energiu práve na riešenia vzniknutej situácie. Hovorím to v tom kontexte, že dnes sa venujeme niečomu úplne inému, a ja som rád, že práve toto plénum včera schválilo dôležitý zákon, a máme ďalšie dôležité zákony, ktoré sú tu v skrátenom legislatívnom konaní, a chcem sa z tohto miesta poďakovať plénu, že tieto návrhy schvaľuje a pristupuje k nim naozaj ako k pomoci ľuďom. Dovolím si však povedať veľmi otvorene, že navrhovatelia na rozdiel od bežných občanov disponujú príjmami, vďaka ktorým sú schopní bez problémov absorbovať následky tejto energetickej krízy aj rastúcej inflácie, a mrzí ma, že práve toto, si myslím, že im bráni vidieť skutočné problémy Slovenska, a preto dnes dávajú prednosť sporu s podpredsedom vlády a ministrom financií pred tým, aby sme, tak ako tomu bolo včera, a verím, že bude aj zajtra, odložili politické tričká, aby sme sa zjednotili, aby sme, aby vláda a parlament bola súdržná pri schvaľovaní nevyhnutnej pomoci občanom. Vláda Slovenskej republiky považuje dôvody na odvolanie podpredsedu vlády a ministra financií za opakovane verejne vyvrátené aj vysvetlené, ale napriek tomu, keďže dnes tu je tento návrh, zopakuje, prečo považuje tieto dôvody za nezakladajúce sa na pravde. Navrhovatelia vo svojom odôvodnení konštatujú, že schválením balíčka pomoci poskytnutej rodinám práve pri mimoriadnom náraste inflácie došlo k opovrhnutiu Ústavou Slovenskej republiky, zákonmi a demokratickými princípmi, a nevidia dôvod na urýchlené konanie vlády. Za seba hovorím a vláda trvá na tom, že táto pomoc bola nevyhnutná a rýchlosť jej prijatia bola opodstatnená. Práve týmto balíkom pomoci vláda Slovenskej republiky vytvorila pravidelnú pomoc pre občanov od 1. júla 2022, čiže dva mesiace dozadu, po prvé nárastom daňového bonusu pri dieťati do 6 rokov o 22,86 eura, pri dieťati vo veku od 6 do 15 rokov o 26,4 eura a pri dieťati vo veku nad 15 rokov o 16,43 eura – podotýkam – mesačne a nárastom prídavku na dieťa o 4,12 eura. Spomeňme si na predchádzajúce vlády, ktoré tieto položky zvyšovali o 20 centov ročne... a mesačne, ale na ročnej báze. Od 1. 1. 2023 však tieto čiastky budú zvýšené ešte vyššie. Čiastka daňového bonusu pri dieťati do 15 rokov bude zvýšená na 100 euro. Dámy a páni, počujete dobre, na 100 euro mesačne. Preto jasne hovorím, že táto pomoc bola nevyhnutná a rýchlosť jej prijatia opodstatnená. Pri dieťati nad 15 rokov na 50 euro a čiastka prídavku na dieťa zvýšená na 40 euro. Je to opatrenie, ktoré každý mesiac výrazným spôsobom pomôže jeho poberateľom zvládnuť mimoriadny rast inflácie a cien energií. K podobnému postupu už vláda, keď hovoríme o skrátenom legislatívnom konaní alebo rýchlej zmene legislatívy, pristúpila, takisto aj Národná rada Slovenskej republiky v minulosti pristúpila niekoľkokrát aj za účasti navrhovateľa ešte ako súčasť koalície. Prvý takýto krok, mimoriadny krok, ktorý sa udial počas tohto, počas tohto roka v legislatívnom procese, bol pozmeňujúci návrh pána poslanca Michala Luciaka, ktorý rozsiahlym pozmeňujúcim návrhom v druhom čítaní doplnil vládny návrh zákona o zmene a doplnení niektorých zákonov v súvislosti s novými sídlami a obvodmi okresných súdov. A myslím si, že to bolo správne, že to bolo nevyhnutné a potrebné. A som rád, že pán poslanec Luciak takým spôsobom vlastne zasiahol do legislatívy. Druhý takýto krok mimoriadny bolo práve spomenuté a nevyhnutné skrátené legislatívne konanie o poskytnutí pravidelnej pomoci rodinám pri zvládnutí mimoriadne vysokej inflácie. Dovolím si na tomto mieste povedať, že tieto mimoriadne kroky, ako aj ten prvý, tak aj ten druhý, boli dohodnuté všetkými členmi koalície a ani jeden pri ani prvom, ani druhom z nich nevyužil právo veta vrátane jedného z navrhovateľov, ktorý je podpísaný pod návrhom na odvolanie. Naopak, opäť dovolím si pripomenúť, že navrhovateľ uplatnil veto v inom prípade, v prípade zvýšenia daní, a to bolo zo strany koaličných partnerov akceptované, preto argument, ktorý zaznieval z úst navrhovateľov počas verejnej diskusie, že veto by nebolo i v prípade použitia akceptované, nemožno považovať za dôveryhodný. Ak však navrhovatelia chceli poukázať na neopodstatnené skrátené legislatívne konanie, áno, mohli by sme tak povedať a poukázať na tzv. prvé podnikateľské Kilečko. Tento návrh zákona predkladaný na rokovanie vlády ministrom hospodárstva taktiež nebol predmetom medzirezortného pripomienkového konania a bol schválený v skrátenom legislatívnom konaní z dôvodu pandémie ochorenia COVID-19, pričom však mnohé schválené články a opatrenia s uvedenou mimoriadnou okolnosťou nijako nesúviseli. Ale aj tu chcem povedať, že bola na tom dohoda všetkých koaličných partnerov, a preto aj za týmto rozhodnutím si ja ako člen vlády vtedy a dnes predseda vlády stojím. (Potlesk.) Ďakujem pekne. V prípade balíku pomoci však nemôžem s navrhovateľmi v tejto veci ani vláda nemôže súhlasiť. Navrhovatelia vo svojom odôvodnení taktiež členovi vlády vyčítajú ruinovanie verených financií tým, že finančný dopad tzv. rodinného balíčka vo výške 1,3 mld. eur nemal adekvátne krytie. V tejto súvislosti si vláda dovoľuje nesúhlasiť, keďže ministerstvo financií opakovane komunikovalo, akým spôsobom bude tzv. rodinný balíček finančne krytý. Krytie balíčka bolo zabezpečené vďaka zvýšenej efektivite výberu štátnych daní: 327 mil. eur, vyšším daniam v komunálnej sfére: 180... 118 mil. eur, rezerve rozpočtu, rezerve vo forme prebytku hospodárenia bežných rozpočtov samospráv. Bližšie dáta máte v tom samotnom odôvodnení alebo stanovisku v súvislosti s výdavkami na daňový bonus, ten nie je potrebné finančne kryt', lebo to znamená zníženie daní. Okrem toho, keď sa rodinám poskytne 1,3 mld. eur, tie to vedia, tie to vrátia späť do ekonomiky a z toho sa následne približne 15 % sa dostane do štátneho rozpočtu pre tých, ktorí, pre laikov, sú to dynamické efekty, ktoré sú odhadované vo výške 200 mil. eur. Okrem vyššie uvedených zdrojov financovania však existujú aj ďalšie možnosti financovania, ako som hovoril, boli navrhnuté ďalšie dane, ktoré však, ktoré však, na ktoré si však navrhovateľ, vtedy koaličný partner, uplatnil veto, a toto veto bolo akceptované. Konkrétne to boli dane, aby som bol teda konkrétny, daň z hazardu vo výške 85 mil. eur, daň z alkoholu, 77 mil. eur, zavedenie regulovaného odvodu 260 mil. eur, zavedenie dane z ruskej ropy, odhadovaných 280 mil. eur. A toto všetko sa dalo použiť ako na financovanie rodinného balíčka a celková výška 702 mil. eur. Navrhovatelia vo svojom odôvodnení taktiež poukazujú na fakt, že prijatá legislatíva ukladá povinnosti viacerým rezortom. Dovolím si teda v mene vlády túto výhradu považovať za nelogickú a vnímam to, a mrzí ma, že musím takéto slovo povedať, ako nepochopenie fungovania exekutívnych orgánov, pretože viem, že navrhovatelia veľmi dobre vedia, ako exekutívne orgány fungujú, pretože je bežnou praxou, je to dokonca nevyhnutnosťou a pravidelne pri schvaľovaní vládnych materiálov sa uznesením vlády určujú úlohy aj iným ministrom, s ktorými splnenie danej úlohy súvisí. Je to úplne bežná prax, nič, nič mimoriadne, tak tomu bolo aj pri schvaľovaní tohto balíčka na vláde, čiže úplne prirodzená súčasť, ako hovorím, bolo to odsúhlasené dokonca koaličnou radou a žiadny z koaličných partnerov neuplatnil právo veta, ktoré v iných prípadoch akceptované bolo, takže aj preto s touto výhradou nemôže vláda súhlasiť. Ďalšia námietka navrhovateľov smerovala k očkovacej lotérii, ale aj tá bola odsúhlasená všetkými koaličnými partnermi a následne schválená tu v Národnej rade Slovenskej republiky. Ani pri nej si nikto z koaličných partnerov neuplatnil právo veta, opakujem, na ktoré má, mal a má právo v koaličnej zmluve, a preto aj túto námietku považuje vláda Slovenskej republiky za neopodstatnenú. Navrhovatelia taktiež poukazujú na to, že politici ovplyvňujú verejnú mienku a je ich povinnosťou zvyšovať dôveru v štátne inštitúcie a rozhodnutia odborníkov. Mrzí ma, že opäť musím pripomenúť výrok jedného z navrhovateľov, a v tomto prípade Richarda Sulíka, ktorý sa kriticky vyjadril na adresu odborníkov v decembri roku 2021. O tých, ktorí statočne prinášali riešenia v zápase s pandémiou, povedal nasledovné: „Odteraz budem konzílium odborníkov ignorovať.“ Týmto výrokom si navrhovateľ sám protirečí, keď hovorí, že je nevyhnutné, aby politici zvyšovali dôveru v rozhodnutia odborníkov. Na rozdiel od tohto výroku navrhovateľov sa vláda i ja ako predseda vlády hlásim k princípu rozhodovania na základe dát a odporúčania odborníkov v jednotlivých oblastiach daných rozhodnutí, a preto odmietame, aj vláda odmieta toto konštatovanie navrhovateľov. Vládu Slovenskej republiky v poslednom bode návrhu na odvolanie Igora Matoviča z postu ministra financií mimoriadne zaráža tvrdenie, a je mi ľúto, že k takémuto spojeniu práve pri podpise tohto odvolania došlo, že predkladatelia sa pasujú do role obrancov morálky, etiky a demokracie. To tvrdenie nemôže vláda ani náznakom brať vážne, najmä ak sa medzi predkladateľmi návrhu nachádzajú osoby, ktoré boli súčasťou korupčného systému alebo sa priamo podieľali na odovzdávaní a odovzdaní slovenskej polície do rúk mafie (potlesk), o čom dnes svedčia desiatky obvinených, obžalovaných a už aj odsúdených bývalých vysoko postavených štátnych úradníkov a spolupracovníkov Roberta Fica a Petra Pellegriniho. Dámy a páni, za základe uvedeného vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery podpredsedovi vlády a ministrovi financií Igorovi Matovičovi. Ďakujem pekne, skončil som. (Potlesk.)